# Gerard Gumbau i Garriga

Gerard Gumbau i Garriga (Campllong, 18 de desembre de 1994) és un futbolista professional català que juga com a migcampista pel Rayo Vallecano, cedit pel Granada CF.

## Carrera esportiva

Gumbau es va formar al planter de la UD Cassà i després al Girona FC i va debutar com a sènior amb el Girona FC B la temporada 2012–13 a segona catalana. Va tenir un paper clau l'any següent, a Primera Catalana, en què jugà 31 partits i marcà sis gols, i fou convocat amb el primer equip diversos cops.
L'1 de juliol de 2014 Gumbau va signar un contracte per tres anys amb el FC Barcelona, per a jugar al FC Barcelona B a segona divisió. El 23 d'agost va jugar el seu primer partit com a professional, substituint Wilfrid Kaptoum al minut 76 en una derrota per 0 a 2 fora de casa contra el CA Osasuna.
Gumbau va marcar el seu primer gol com a professional el 7 de setembre, el tercer del seu equip en una victòria per 4 a 1 a casa contra el Reial Saragossa. El 15 de gener de 2015 va debutar amb el primer equip, jugant com a titular en una victòria per 4 a 0 fora de casa contra l'Elx CF a la Copa del Rei 2014-15).
Gumbau va debutar a La Liga el 20 de setembre de 2015, entrant a la segona part en comptes de Sergio Busquets en una victòria per 4 a 1 a casa contra el Llevant UE.
El 12 de juliol de 2017, Gumbau va signar contracte per tres anys amb el CD Leganés de primera divisió. Va marcar el seu primer gol a la categoria el següent 15 de gener, tot i la derrota per 2–3 contra el Reial Betis.
El 14 d'agost de 2019, Gumbau va retornar al seu primer club, el Girona, amb un contracte per tres anys, per jugar al primer equip, a la segona divisió. Va acabar el seu contracte el 31 d'agost de 2021, i en va signar un altre per dos anys amb l'Elx CF hores després.

## Internacional

Internacional amb la selecció catalana, el maig de 2022 Gerard López el va convocar per disputar el partit Catalunya – Jamaica a Montilivi.

## Palmarès
### FC Barcelona

* Copa del Rei: 2014–15

## Referències

* ↑ «Gerard Gumbau es vol treure l'espina clavada de l'última final del play-off d'ascens del Girona». 324.cat, 20-06-2021 [Consulta: 20 juny 2021].
* ↑ Principio de acuerdo para el traspaso de Gerard Gumbau; Web del Barcelona, 1 juliol 2014 (castellà)
* ↑ Un doblete de Nino endulza la vuelta a Segunda tras 14 años; Marca, 23 agost 2014 (castellà)
* ↑ Adama lidera la exhibición del filial ante un inocente Zaragoza; Marca, 7 setembre 2014 (castellà)
* ↑ «Cuando el trámite se convierte en un placer» (en castellà). Marca, 15-01-2015 [Consulta: 16 gener 2015].
* ↑ «Un líder suficiente» (en castellà). Marca, 20-09-2015. [Consulta: 20 setembre 2015].
* ↑ «Gerard Gumbau fortalece el medio campo para las próximas tres temporadas» (en castellà). CD Leganés, 12-07-2017. Arxivat de l'original el 18 d'agost 2017. [Consulta: 18 juliol 2017].
* ↑ Guim, Sebastià «Gerard Gumbau, un barcelonista a Leganés». 324.cat, 17-11-2017 [Consulta: 17 novembre 2017].
* ↑ «El gironí Gerard Gumbau torna a Montilivi». Girona FC, 14-08-2019. [Consulta: 14 agost 2019].
* ↑ «Gerard Gumbau deixa el Girona». Girona FC, 31-08-2021. [Consulta: 31 agost 2021].
* ↑ NacióDigital. «Els 23 jugadors convocats a la selecció catalana per enfrontar-se a Jamaica | NacióDigital». Arxivat de l'original el 2022-05-23. [Consulta: 26 maig 2022].

## Enllaços externs

* Gumbau al web del FC Barcelona
* Gerard Gumbau i Garriga a BDFutbol
* Gerard Gumbau i Garriga, Fitxa a Soccerway